เทศบัญญัติเทศบาลนครแหลมฉบัง เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภทในท้องที่เขตเทศบาลนครแหลมฉบัง อำเภอศรีราชา จังหวัดชลบุรี พ.ศ. 2561

เทศบัญญัติเทศบาลนครแหลมฉบัง
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในท้องที่เขตเทศบาลนครแหลมฉบัง
อำเภอศรีราชา จังหวัดชลบุรี
พ.ศ.
๒๕๖๑
 

อาศัยอำนาจตามความในมาตรา ๑๐ (๒)
แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๒) พ.ศ. ๒๕๓๕ และมาตรา ๖๐แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๕) พ.ศ. ๒๕๑๐
เทศบาลนครแหลมฉบัง โดยความเห็นชอบของสภาเทศบาลนครแหลมฉบัง ผู้ว่าราชการจังหวัดชลบุรี และคณะกรรมการควบคุมอาคาร และได้รับอนุมัติโดยรัฐมนตรีว่าการกระทรวงมหาดไทย
จึงตราเทศบัญญัติไว้ ดังต่อไปนี้

ข้อ ๑ เทศบัญญัตินี้เรียกว่า
เทศบัญญัติเทศบาลนครแหลมฉบัง เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่เขตเทศบาลนครแหลมฉบัง
อำเภอศรีราชา จังหวัดชลบุรี พ.ศ. ๒๕๖๑

ข้อ ๒[๑]
เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในเทศบัญญัตินี้
บริเวณที่ ๑ หมายความว่า
พื้นที่ในบริเวณ ดังต่อไปนี้
(๑)
พื้นที่ในบริเวณที่วัดจากเขตทางทั้งสองข้างของทางหลวงแผ่นดินหมายเลข ๓ (ถนนสุขุมวิท)
โดยเริ่มจากแนวเขตควบคุมอาคารด้านเหนือไปทางทิศใต้จนจดแนวควบคุมอาคารด้านใต้ และถนนเมืองใหม่กลาง
โดยเริ่มจากแนวเขตทางรถไฟสายกรุงเทพ - สัตหีบ ฟากตะวันออก ไปจนบรรจบกับเขตทางหลวงแผ่นดินหมายเลข
๓ (ถนนสุขุมวิท) ด้านทิศตะวันตก ออกไปข้างละ ๑๕ เมตร
(๒)
พื้นที่ในบริเวณที่วัดจากเขตทางทั้งสองข้างของถนนเมืองใหม่เหนือ ถนนเมืองใหม่ใต้ ถนนเมืองใหม่ ๑ ถนนเมืองใหม่ ๒ ถนนเมืองใหม่
๓ และถนนสาย จ ๑ ซึ่งเป็นถนนเดิม ตามกฎกระทรวงให้ใช้บังคับผังเมืองรวมบริเวณอุตสาหกรรมและชุมชนแหลมฉบัง
จังหวัดชลบุรี พ.ศ. ๒๕๕๕ ออกไปข้างละ ๖ เมตร
บริเวณที่
๒ หมายความว่า พื้นที่ในเขตเทศบาลนครแหลมฉบัง เว้นแต่บริเวณที่ ๑
ทั้งนี้
ตามแผนที่ท้ายเทศบัญญัตินี้

ข้อ ๔ ภายในบริเวณที่ ๑ และบริเวณที่ ๒
ห้ามมิให้บุคคลใดก่อสร้างอาคารชนิดและประเภทตามที่กำหนดในข้อ ๒ ของกฎกระทรวง
ฉบับที่ ๓๒ (พ.ศ. ๒๕๓๔) ออกตามความในพระราชบัญญัติควบคุมอาคาร พ.ศ. ๒๕๒๒

ข้อ ๕ ภายในบริเวณพื้นที่ที่กำหนดไว้ตามข้อ ๓
ห้ามมิให้บุคคลใดดัดแปลง หรือเปลี่ยนการใช้อาคารใด ๆ
ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๔

ข้อ ๖ อาคารที่มีอยู่แล้วในพื้นที่ที่กำหนดตามข้อ
๓ ก่อนหรือในวันที่เทศบัญญัตินี้ใช้บังคับ ให้ได้รับยกเว้นไม่ต้องปฏิบัติตามเทศบัญญัตินี้
แต่ห้ามดัดแปลง
หรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๗ อาคารที่ได้รับใบอนุญาตให้ก่อสร้าง ดัดแปลง
หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ ให้ได้รับยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๘ ให้นายกเทศมนตรีนครแหลมฉบังให้เป็นไปตามเทศบัญญัตินี้


ประกาศ
ณ วันที่ ๖ กุมภาพันธ์ พ.ศ. ๒๕๖๑
จินดา
ถนอมรอด
นายกเทศมนตรีนครแหลมฉบัง
[เอกสารแนบท้าย]

๑. แผนที่ท้ายเทศบัญญัติเทศบาลนครแหลมฉบัง
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่เขตเทศบาลนครแหลมฉบัง
อำเภอศรีราชา จังหวัดชลบุรี พ.ศ. ๒๕๖๑

(ดูข้อมูลจากภาพกฎหมาย)







พิมพ์มาดา/จัดทำ
๑๐
สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๓๙ ง/หน้า ๒/๑๘ มิถุนายน ๒๕๖๑